google/wiki40b huggingface dataset:
Κιμ Τιλί

Κολεγιακή καριέρα

Ο Τιλί έπαιζε για τέσσερις σεζόν στο κολεγιακό πρωτάθλημα των ΗΠΑ, στο πανεπιστήμιο της Γιούτα, με τους Utah Utes. Το 2010, συμμετείχε στα draft, αλλά δεν επελέγη.

Πρώτα βήματα και Μπασκόνια

Το 2010, αφού δεν επελέγη από καμία ομάδα στα draft του NBΑ, επέστρεψε στη Γαλλία όπου αγωνίστηκε στην ΑΣΒΕΛ Λυών-Βιλερμπάν. Το 2011, δέχτηκε επέκταση συμβολαίου. Στη γαλλική ομάδα παρέμεινε έως και το 2012, όπου και μετακινήθηκε στην ισπανική Κλαμπ Μπάσκετ Μούρθια. Εκεί παρέμεινε έως το 2014.
Τον Ιούλιο του 2014, πήρε μεταγραφή στη Μπασκόνια, όπου εκεί αγωνίστηκε και στην Ευρωλίγκα. Μάλιστα τη σεζόν 2015-16, έφτασε με την ομάδα του έως και το Final Four, στο οποίο αποκλείστηκαν στη φάση των ημιτελικών από τη Φενερμπαχτσέ. Στην ισπανική ομάδα παρέμεινε έως και το καλοκαίρι του 2017.

Ολυμπιακός Πειραιώς

Στις 2 Ιουλίου του 2017, ανακοινώθηκε η έναρξη συνεργασίας του καλαθοσφαιριστή με τον Ολυμπιακό Πειραιώς, με το συμβόλαιο του να έχει διετή ισχύ. Τελικά παρέμεινε στους ερυθρόλευκους για ένα χρόνο.

Γκραν Κανάρια

Τον Ιούλιο του 2018, συμφώνησε με την ισπανική Γκραν Κανάρια.

Μονακό

Στις 8 Ιουλίου 2019, ο Τίλι επέστρεψε στην πατρίδα του καθώς συνέχισε την καριέρα του στη Μονακό.

Μικρά τμήματα Εθνικής Γαλλίας

Συμμετέχει από το 2006, στα τμήματα της Εθνικής Γαλλίας, ξεκινώντας στο Ευρωπαϊκό Πρωτάθλημα Νέων. Αργότερα, και συγκεκριμένα, το 2007, συμμετείχε στο Παγκόσμιο Πρωτάθλημα U19, ενώ το 2008, συμμετείχε στο Ευρωπαϊκό Πρωτάθλημα U20. Το 2006, μάλιστα είχε κατακτήσει το χρυσό μετάλλιο, ενώ το 2007 το χάλκινο.

Εθνική Γαλλίας

Το 2014, συμμετείχε στο πρώτο μεγάλο τουρνουά με την Εθνική Γαλλίας, στο Παγκόσμιο Πρωτάθλημα της Ισπανίας, στο οποίο κατέκτησε την τρίτη θέση της διοργάνωσης, καθώς και το χάλκινο μετάλλιο. Κατόπιν, το 2016, πήρε το χρυσό μετάλλιο στα προκριματικά των Ολυμπιακών Αγώνων του 2016, στις Φιλιππίνες. Κατόπιν, συμμετείχε και στους Ολυμπιακούς Αγώνες, τερματίζοντας στην 5η θέση.

Προσωπική ζωή

Ο πατέρας του, Λορέν Τιλί, υπήρξε διεθνής βολεϊμπολίστας, ο οποίο τώρα είναι προπονητής της Εθνικής Γαλλίας. Την καριέρα του πατέρα του, ακολούθησε και ο αδελφός του Κέβιν, ενώ ο έτερος αδελφός του Κιλιάν, είναι κι αυτός καλαθοσφαιριστής.
Παύλος Παυλόπουλος (αγωνιστής)

Ο Παύλος Παυλόπουλος ήταν Έλληνας αγωνιστής από την Πάτρα της Επανάστασης του 1770 γνωστής σαν Ορλωφικά.

Βιογραφία

Ήταν τσαγκάρης στο επάγγελμα, χωρίς να είναι τίποτα άλλο γνωστό σήμερα για την προσωπική ζωή του ή την οικογένεια του. Πήρε μέρος στην πολυήμερη και αποτυχημένη πολιορκία του Κάστρου της Πάτρας από του επαναστατημένους Έλληνες και ήταν ο μόνος Πατρινός που πήρε μέρος παρόλο που η πόλη είχε εξεγερθεί, φοβούμενοι πιθανότατα σφαγή από τους Οθωμανούς αν αποτύχει η επανάσταση.
Μετά τη συντριβή της επανάστασης, συνέχισε τον απελευθερωτικό αγώνα ως επικεφαλής 20 παλικαριών. Πιάστηκε έξω από την Ναύπακτο με προδοσία και δολοφονήθηκε με ανασκολοπισμό (κοινώς "σουβλίστηκε") από τους Τούρκους, μάλιστα αναφέρεται πως έβαλαν την αδελφή του να γυρίζει την σούβλα. Θεωρούνταν λαϊκός ηγέτης της εποχής του και φανερός ορκισμένος εχθρός των προκρίτων.
Καζέρτα (επαρχία)

Ιστορία

Η περιοχή της επαρχίας της Καζέρτας αποτελούσε τμήμα του Βασιλείου της Νεάπολης και του Βασιλείου των δυο Σικελιών.
Το 1863 διασπάστηκε από την επαρχία μέρος της κοιλάδας του Βολτούρνο, το οποίο ενσωματώθηκε στην περιφέρεια του Μολίζε (που συνέπιπτε τότε με την επαρχία του Καμπομπάσο), την σημερινή επαρχία της Ισέρνια. Ένα άλλο τμήμα, της Βάλλε Καουντίνα, χωρίστηκε στην τότε νεοϊδρυθείσα επαρχία του Μπενεβέντο και την επαρχία του Αβελλίνο.
Το 1927 ο Μπενίτο Μουσολίνι, εξαιτίας κάποιας διαμάχης με κατοίκους της Καζέρτας, αποφάσισε τη διάλυση της επαρχίας. Ένα μέρος της ενσωματώθηκε στην επαρχία της Ρώμης, ένα άλλο στην τότε ιδρυθείσα επαρχία του Φροζινόνε, η κοιλάδα του Βολτούρνο μοιράστηκε στις επαρχίες του Μπενεβέντο και του Καμπομπάσο και το υπόλοιπο, συμπεριλαμβανομένης της πόλης της Καζέρτας, ενσωματώθηκε στην επαρχία της Νάπολης. Το 1934 το τμήμα που ανήκε στην επαρχία της Ρώμης πέρασε στην επαρχία της Λιττόρια (επαρχία της Λατίνα από το 1946).
Το 1945 ιδρύθηκε η σημερινή επαρχία της Καζέρτας, πολύ μικρότερη ωστόσο σε σχέση με το παρελθόν, ανακτώντας το τμήμα που είχε περιέλθει στην επαρχία της Νάπολης, εκτός από ένα μικρό κομμάτι, τους δήμους της κοιλάδας του Βολτούρνο που ανήκαν στις επαρχίες του Μπενεβέντο και του Καμπομπάσο. Ένα τμήμα παρέμεινε στην επαρχία του Φροζινόνε και την επαρχία της Λατίνα και άρα στο Λάτιο, παρ' ότι έχει στενούς πολιτισμικούς και ιστορικούς δεσμούς με την Καμπανία.
Γρίφος

Ο γρίφος είναι νοητικό πρόβλημα που απαιτεί σκέψη για την επίλυσή του. Υπάρχουν διάφορα είδη γρίφων, όπως γρίφοι λογικής, υπολογισμού, σπαζοκεφαλιές, κουίζ, κτλ. Συχνά απαιτούν να σκεφτόμαστε με αντισυμβατικό τρόπο. Ένας από τους αρχαιότερους λάτρεις των γρίφων ήταν ο Έλληνας μαθηματικός Αρχιμήδης. Επινόησε αρκετά μαθηματικά προβλήματα για να λύσουν οι σύγχρονοί του.

Διαίσθηση

Η δυσκολία πολλών γρίφων οφείλεται σε έναν ορισμένο βαθμό πλάνης της ανθρώπινης διαίσθησης. Αυτό συμβαίνει συχνά σε γρίφους που σχετίζονται με την έννοια της δεσμευμένης πιθανότητας, επειδή ο ανθρώπινος νους έχει την τάση να εξετάζει την απόλυτη πιθανότητα αντ' αυτής. Ως αποτέλεσμα, έχουν προκύψει επίμαχες συζητήσεις γύρω από τέτοια προβλήματα, με πιο διάσημο το πρόβλημα του Monty Hall. Ένα άλλο παρόμοιο παράδειγμα είναι το παράδοξο του Αγοριού και του Κοριτσιού .

Μεταγρίφος

Είναι ένας γρίφος, στον οποίο δεν δίνονται στον λύτη όλα τα στοιχεία για την επίλυσή του, αλλά πρέπει να βασιστεί στη λογική αντίδραση ενός προσώπου που είχε όλα τα απαραίτητα στοιχεία.
Βασίλης Οικονόμου

Πρώτα χρόνια και εκπαίδευση

Κατάγεται από την Αττική. Γεννήθηκε το 1968 και είναι παντρεμένος με την ιατρό Χριστίνα Τάκη, έχουν δύο αγόρια και κατοικούν στην Παλλήνη. Ως έφηβος ασχολήθηκε με τον κλασικό αθλητισμό (Πανελληνιονίκης στο τριπλούν και μέλος της Εθνικής Ομάδας Στίβου Εφήβων). Έχει σπουδάσει Νομική στο Δημοκρίτειο Πανεπιστήμιο Θράκης και Φυσική Αγωγή και Αθλητισμό στο Πανεπιστήμιο Αθηνών. Υπήρξε Επιστημονικός Συνεργάτης στο Πανεπιστήμιο Πελοποννήσου, ενώ είναι υποψήφιος Διδάκτορας στο Τμήμα Οργάνωσης και Διαχείρισης Αθλητισμού.

Πολιτική σταδιοδρομία

Υπήρξε Μέλος του Κ.Σ. της ΕΦΕΕ από το 1990 έως και το 1996. Έχει διατελέσει Αναπληρωτής Γραμματέας Νεολαίας ΠΑΣΟΚ από το 1998 έως το 2000 και Γραμματέας ΠΑΣΠ ΑΕΙ από το 1994 έως το 1996. 
Υπήρξε συνεργάτης στο Υπουργείο Εθνικής Άμυνας από το 1997 έως το 2000. Βουλευτής της Περιφέρειας Αττικής (αρχικά Υπολοίπου Αττικής) εξελέγη το 2000, ενώ επανεξελέγη το 2004, το 2007, το 2009 και το 2012. Γραμματέας της Βουλής των Ελλήνων εξελέγη από το Σώμα το 2000. Από το 2004 έως σήμερα είναι μέλος της Επιτροπής Άμυνας και Εξωτερικών της Βουλής, μέλος της Υποεπιτροπής της Βουλής για την παρακολούθηση των Εξοπλιστικών Προγραμμάτων του Υπουργείου Εθνικής Άμυνας από το 2009 έως το 2010, καθώς υπήρξε και μέλος της Ειδικής Επιτροπής Περιβάλλοντος της Βουλής από το 2004 έως το 2009. 
Είναι Πρόεδρος της Επιτροπής Φιλίας Ελλάδας - Ισραήλ της Βουλής από το 2010. Αναπληρωτής Επικεφαλής της Ελληνικής Αντιπροσωπείας στην Κοινοβουλευτική Συνέλευση του ΝΑΤΟ από το 2009 έως το 2010 της οποίας συμμετέχει από το 2007. 
Πρόεδρος της Ειδικής Μόνιμης Επιτροπής Ισότητας, Νεολαίας και Δικαιωμάτων του Ανθρώπου της Βουλής και της Υποεπιτροπής για τα θέματα των Ατόμων με Αναπηρία το 2009 και το 2010. 
Μέλος του Εθνικού Συμβουλίου του ΠΑΣΟΚ (2005-2010). Μέλος της Γραμματείας του Τομέα Εξωτερικής Πολιτικής, Άμυνας και Ασφάλειας του ΠΑΣΟΚ (2005-2010). Εισηγητής Κοινοβουλευτικού Τομέα Εργασίας (ΚΤΕ) Άμυνας ΠΑΣΟΚ (2006-2009).
Τον Απρίλιο του 2011 μετά και την διαγραφή του από την κοινοβουλευτική ομάδα του ΠΑΣΟΚ, ίδρυσε με τον άλλο διαγραφέντα βουλευτή του ΠΑΣΟΚ Γιάννη Δημαρά, το κόμμα Πανελλήνιο Άρμα Πολιτών. 
Τον Νοέμβριο του 2011 αποχώρησε μαζί με άλλα 250 μέλη του Άρματος και ίδρυσε μια νέα πολιτική κίνηση με το όνομα Ελεύθεροι Πολίτες, του οποίου ήταν Πρόεδρος.
Στις Βουλευτικές Εκλογές της 6ης Μαΐου 2012, έπειτα από την εκλογική συνεργασία του κόμματος με την Δημοκρατική Αριστερά, εκλέχθηκε Βουλευτής στην ίδια εκλογική περιφέρεια. Έπειτα, στις Εκλογές Ιουνίου 2012, επανεκλέχθηκε βουλευτής με τις εκλογικές λίστες της ΔΗΜ.ΑΡ. της οποίας υπήρξε Κοινοβουλευτικός Εκπρόσωπος έως και τον Ιούνιο του 2014 όταν και ανεξαρτητοποιήθηκε από την Κοινοβουλευτική της Ομάδα. Από τον Ιούνιο του 2014 ήταν ανεξάρτητος Βουλευτής Αττικής.
Στις 8 Ιανουαρίου 2015, και αφού ψήφισε για Π.Τ.Δ. τον κ. Σταύρο Δήμα, ανακοινώθηκε η προσχώρησή του στη Νέα Δημοκρατία, ενώ κατέβηκε ως υποψήφιος βουλευτής Επικρατείας στην τέταρτη θέση με το κόμμα αυτό στις εκλογές του 2015, θέση στην οποία εξελέγη.Το ίδιο συνέβη και στις εκλογές του Σεπτεμβρίου του ίδιου έτους.
Γερμανικό πρωτάθλημα ποδοσφαίρου ανδρών 2006-2007

Το πρωτάθλημα της περιόδου 2006-2007 ήταν το 44ο από την καθιέρωση της Μπουντεσλίγκα. Πρωταθλήτρια αναδείχθηκε η ΦφΜ Στουτγκάρδη, έπειτα από 15 χρόνια. Πρώτος σκόρερ αναδείχθηκε ο Φάνης Γκέκας της Μπόχουμ, με 20 γκολ.
Τσίρκο

Το τσίρκο αποτελεί θίασο, συνήθως περιοδεύοντα, αποτελούμενο από ακροβάτες, ταχυδακτυλουργούς, κλόουν ή και ζώα, ο οποίος δίνει παραστάσεις. Οι παραστάσεις του τσίρκου έχουν εξελιχθεί από την εμφάνιση του σύγχρονου τσίρκου το 1768 στο Λονδίνο, όταν περιλάμβανε επιδείξεις ιππικών ικανοτήτων. Μέχρι τα τέλη του 18ου αιώνα είχε επεκταθεί σε όλη την Ευρώπη και στη Αμερική, όπου άρχισαν οι πρώτες παραστάσεις με την παρουσίαση άγριων ζώων και η χρήση τέντας. Το δεύτερο μισό του 19ου αιώνα θεωρείται η χρυσή εποχή του τσίρκου. Μετά τον Α΄ Παγκόσμιο Πόλεμο, τα τσίρκα πάλεψαν για την επιβίωσή τους, όμως μετά τη δεκαετία του 1950 γνώρισαν νέα περίοδο ακμής, και εμφανίστηκαν νέες μορφές τσίρκου, χωρίς ζώα, οι οποίες δίνουν έμφαση στα ακροβατικά και συμπεριλαμβάνουν και άλλες μορφές τέχνης, όπως το θέατρο και τον χορό.
1184 Γαία

Φυσικά χαρακτηριστικά

Τα φυσικά χαρακτηριστικά της Γαίας είναι άγνωστα.
Ιλισός

Μυθολογία

Στην αρχαιότητα θεωρούνταν ιερός ποταμός. Σύμφωνα με την ελληνική μυθολογία, στις όχθες του πίστευαν πως διέμεναν οι Μούσες, προς τιμή των οποίων υπήρχε και βωμός με την ιδιαίτερη ονομασία «βωμός των Ιλισιάδων». Επίσης, στον ποταμό αυτό ήρθε για να ξαποστάσει ο άνεμος Βορέας όταν αντελήφθη την όμορφη κόρη του Ερεχθέα Ωρείθυια, την οποία αρπάζοντας στις μεγάλες πτέρυγές του απήγαγε στο Σαρπηδόνιο ακρωτήριο της Θράκης. Κατά την παράδοση κοντά στο ποταμό αυτό τοποθετείται το μέρος όπου φονεύθηκε εκούσια ο φιλόπατρις Βασιλεύς της Αθήνας Κόδρος από τους Δωριείς.
1518 Ροβανιέμι

Φυσικά χαρακτηριστικά

Τα φυσικά χαρακτηριστικά του Ροβανιέμι είναι άγνωστα. Ο Ροβανιέμι περιστρέφεται γύρω από τον εαυτό του μία φορά κάθε 5 ώρες και 15 λεπτά.
Κύπελλο Ελλάδος ποδοσφαίρου ανδρών 2003-04

Η διοργάνωση

Στην 62η διοργάνωση του κυπέλλου Ελλάδας 2003-04 μετείχαν συνολικά 52 ομάδες (16 Α' εθνικής, 16 Β' εθνικής και 20 Γ' εθνικής κατηγορίας). Διεξήχθη σε 6 γύρους, συμπεριλαμβανομένου του τελικού. 
Ήταν μια διοργάνωση που κύλησε χωρίς ιδιαίτερες εκπλήξεις μέχρι τη φάση των ημιτελικών, με μόνη εξαίρεση τον αποκλεισμό του κατόχου του τροπαίου ΠΑΟΚ από την Καστοριά, ομάδα Γ' εθνικής κατηγορίας. Ήταν και η πρώτη φορά που ομάδα από αυτή την κατηγορία έφτανε ως τους ημιτελικούς της διοργάνωσης, και μάλιστα χωρίς να έχει πετύχει ούτε μία νίκη στην έδρα της (1 ισοπαλία, 3 ήττες), αλλά και μένοντας αήττητη εκτός έδρας (3 νίκες, 1 ισοπαλία).
Στον τελικό βρέθηκαν μετά από 5 χρόνια Παναθηναϊκός και Ολυμπιακός, στο φινάλε μιας πολύ δυνατής από συγκινήσεις χρονιά, μιας και οι 2 αντίπαλοι πάλεψαν ολόκληρη τη χρονιά και για την κατάκτηση του πρωταθλήματος. Οι "πράσινοι" ήταν εκείνοι που πανηγύρισαν στο τέλος την κατάκτηση του νταμπλ.
Ο τελικός είχε εξ αρχής προγραμματιστεί να διεξαχθεί στο Παμπελοποννησιακό Στάδιο της Πάτρας, όμως την τελευταία στιγμή δεν δόθηκε η έγκριση για την τέλεσή του, με το φόβο της πρόκλησης επεισοδίων από τους οπαδούς των 2 ομάδων και μάλιστα ελάχιστους μήνες πριν την τέλεση των Ολυμπιακών αγώνων, καθώς και η Πάτρα συγκαταλεγόταν ανάμεσα στις Ολυμπιακές πόλεις. 
Τελικά ορίστηκε να γίνει στο γήπεδο της Νέας Σμύρνης, καθώς το Ολυμπιακό Στάδιο, λόγω της επερχόμενης τέλεσης των αγώνων, ήταν στην τελική φάση της ανακατασκευής του. Αρχικά ο δήμαρχος της Νέας Σμύρνης εξέφρασε την αντίθεσή του  και για λόγους ασφαλείας ήταν περιορισμένος ο αριθμός των εισιτηρίων που διατέθησαν προς πώληση. Εκεί η νίκη του Παναθηναϊκού ήρθε με 3-1, σ' έναν από τους τελευταίους αγώνες της προπονητικής καριέρας του Νίκου Αλέφαντου. Πρώτος σκόρερ της διοργάνωσης αναδείχθηκε ο Ανδρέας Νινιάδης που πέτυχε 5 γκολ.
Αγαμέμνων Γκράτζιος

Βιογραφία

Γεννήθηκε στον Ελαφότοπο Ιωαννίνων το 1922. Ακολούθησε στρατιωτικές σπουδές στην Σχολή Ευελπίδων, τις οποίες αναγκάστηκε να διακόψει το 1940, με το ξέσπασμα του πολέμου. Μαζί με άλλους Ευέλπιδες, πολέμησε στην μάχη της Κρήτης το 1941, όπου και τραυματίστηκε. Κατά την περίοδο του εμφυλίου πολέμου, είχε πλούσια δράση σε πολλά μέτωπα, και τραυματίστηκε για δεύτερη φορά το 1949 στην μάχη για την ανακατάληψη της Νάουσας, η οποία είχε προσωρινά κυριευθεί από τους αντάρτες του ΔΣΕ. 
Ο Γκράτζιος ήταν αξιωματικός του Πυροβολικού, αλλά απέκτησε σημαντική εμπειρία και στις Ειδικές Δυνάμεις, αποφοιτώντας από σχολές καταδρομών και αλεξιπτωτιστών σε Ελλάδα και Δυτική Γερμανία. Ειδικότερα, ήταν απόφοιτος της Σχολής Πυροβολικού, του τότε Κέντρου Εκπαίδευσης Μονάδων Καταδρομών (ΚΕΜΚ),  της Σχολής Αλεξιπτωτιστών, της Σχολής Ειδικών Όπλων Ενόπλων Δυνάμεων (ΣΕΟΕΔ) και της Σχολής Αερομεταφορών-Αεραποβάσεων στην Δυτική Γερμανία.
Ο Γκράτζιος έτυχε ευμενούς αντιμετώπισης από το χουντικό καθεστώς, καθώς προήχθη διαδοχικά σε ταξίαρχο, υποστράτηγο και αντιστράτηγο μεταξύ 1971 και 1974. Στις αρχές του 1974 τοποθετήθηκε διοικητής της ΑΣΔΕΝ. Για την στάση του την περίοδο αυτή, δέχτηκε έντονες επικρίσεις μεταπολιτευτικά, από εφημερίδες όπως η Ελευθεροτυπία και η Αυριανή, αλλά και στην Βουλή από τον Ανδρέα Παπανδρέου (τότε στην Αντιπολίτευση).
Παρ'όλα αυτά, ο Γκράτζιος αποτέλεσε βασικό παράγοντα του «συστήματος Αβέρωφ» που κυριάρχησε στις Ένοπλες Δυνάμεις κατά την επταετία 1974-81, διατελώντας, διαδοχικά, διοικητής του Γ΄ Σώματος Στρατού στην Θεσσαλονίκη ως τον Σεπτέμβριο του 1976, αρχηγός του Γενικού Επιτελείου Στρατού από τον Σεπτέμβριο του 1976 έως τον Ιανουάριο του 1980 και αρχηγός του Γενικού Επιτελείου Εθνικής Άμυνας (ΓΕΕΘΑ) από τον Ιανουάριο 1980 μέχρι τον Ιανουάριο του 1982.
Επειδή οι σχέσεις του Γκράτζιου με τον Ανδρέα Παπανδρέου ήταν κάκιστες, σκόπευε να παραιτηθεί αμέσως μετά τις εκλογές του 1981, που έφεραν στην εξουσία το ΠΑΣΟΚ, αλλά μεταπείσθηκε την τελευταία στιγμή από τον τότε Πρόεδρο της Δημοκρατίας Κωνσταντίνο Καραμανλή. Ωστόσο, τρεις μήνες αργότερα, τον  Ιανουάριο του 1982, η κυβέρνηση Παπανδρέου προχώρησε σε σε έκτακτες κρίσεις αξιωματικών στις Ένοπλες Δυνάμεις και ο Γκράτζιος αποστρατεύθηκε. Νέος αρχηγός ΓΕΕΘΑ τοποθετήθηκε ο ναύαρχος Θεόδωρος Ντεγιάννης.
60558 Έχεκλος

Κομητική δραστηριότητα

Ο Έχεκλος είναι ο δεύτερος κομήτης (μετά τον 2060 Χείρων) που έχει όνομα αστεροειδή και όχι όνομα κομήτη, που φέρει το όνομα αυτού που το ανακάλυψε. Ο Χείρων είναι και αυτός κένταυρος, ενώ και άλλοι κένταυροι παρατηρούνται για κόμη.
Εκτός από το Χείρωνα, άλλα τρία αντικείμενα έχουν ταξινομηθεί ως κομήτες και αστεροειδείς: ο 133P/Elst-Pizarro (7968 Elst-Pizarro), 4015 Wilson-Harrington (107P/Wilson-Harrington), και 118401 LINEAR (176P/LINEAR (LINEAR 52)).
Στις 30 Δεκεμβρίου 2005, σε απόσταση 13,1 ΑΜ από τον Ήλιο, ένα μεγάλο κομμάτι από τον Έχεκλο παρατηρήθηκε να διαλύεται δημιουργώντας ένα μεγάλο σύννεφο σκόνης. Οι αστρονόμοι έχουν σκεφτεί μήπως αυτό προκλήθηκε από μία σύγκρουση ή από την εκρηκτική απελευθέρωση εκρηκτικών υλικών.
Ο Έχεκλος φτάνει στο περιήλιό του το 2015.
Δημήτριος Γιαννόπουλος

Βιογραφία

Γεννήθηκε στη Δήμητρα της Αρκαδίας το 1887. Σπούδασε νομικά στο Πανεπιστήμιο Αθηνών και εργάστηκε ως δικηγόρος.  
Εξελέγη βουλευτής Γορτυνίας το 1928 και το 1933. Επίσης, εξελέγη  βουλευτής Αρκαδίας με το Λαϊκό Κόμμα  το 1932, το 1935, το 1936 , το 1946 και το 1950.
Υπηρέτησε πολλές φορές ως υπουργός. Στην κυβέρνηση Παναγή Τσαλδάρη διετέλεσε υπουργός Εσωτερικών από τις 21 Μαρτίου 1934 ως τις 25 Σεπτεμβρίου 1934 και ξανά από τις 13 Σεπτεμβρίου 1950 ως τις 3 Νοεμβρίου 1950 στην κυβέρνηση Σοφοκλή Βενιζέλου. Εκτός από υπουργός Εσωτερικών και χρημάτισε και υπουργός Δικαιοσύνης στην κυβέρνηση Κονδύλη από τις 10 Οκτωβρίου 1935 ως τις 30 Νοεμβρίου 1935.
Απεβίωσε το 1953.
Αμερικανική Εθνική Ιατρική Βιβλιοθήκη

Δημοσιεύσεις και πηγές πληροφόρησης

Από το 1879 η NLM δημοσίευσε το Index Medicus, μηνιαίο οδηγό άρθρων σχεδόν 5.000 επιλεγμένων περιοδικών. Το τελευταίο τεύχος του Index Medicus τυπώθηκε τον Δεκέμβριο του 2004. Οι πληροφορίες του παρέχονται στο ελεύθερης πρόσβασης PubMed, ανάμεσα στις δεκαπέντε εκατομμύρια αναφορές σε άρθρα του MEDLINE και περιλήψεις έως το 1960 and 1,5 εκατομμύρια αναφορές που φθάνουν έως το 1950.
Η NLM επίσης διευθύνει το Εθνικό Κέντρο Βιοτεχνολογικων Πληροφοριών (NCBI), που φιλοξενεί βιολογικές βάσεις δεδομένων, ανάμεσά τους το PubMed ελεύθερα προσβάσιμες στο Internet μέσω της μηχανής αναζήτησης Entrez.

Τοξικολογία και περιβαλλοντική υγεία

Το Τοξικολογικό και Περιβαλλοντικό Πρόγραμμα Υγείας δημιουργήθηκε στην NLM το 1967 και αναπτύσσει βάσεις δεδομένων από την ιατρική λογοτεχνία και από φακέλους κυβερνητικών και μη κυβερνητικών οργανισμών. Το πρόγραμμα διαχειρίζεται αρκετά πληροφοριακά συστήματα άμεσης ανταπόκρισης σε χημικά ατυχήματα και δημόσιας εκπαίδευσης, όπως τα Toxicology Data Network (TOXNET), TOXMAP, Tox Town, Wireless Information System for Emergency Responders (WISER), Toxmystery και η βάση δεδομένων Household Products Database. Όλες οι παραπάνω πληροφορίες είναι διαθέσιμες ελεύθερα στο διαδίκτυο.
Κυστεΐνη

Βιοσύνθεση

Αρχικές ενώσεις για τη βιοσύνθεση της κυστεΐνης στους ζωικούς οργανισμούς είναι τα αμινοξέα σερίνη και μεθειονίνη. Η μεθειονίνη, από την οποία προέρχεται το άτομο θείου, μετατρέπεται διαδοχικά σε S-αδενοσυλμεθειονίνη και ομοκυστεΐνη. Η ομοκυστεΐνη και η σερίνη ενώνονται και σχηματίζουν έναν θειαιθέρα, ο οποίος στη συνέχεια σχάζεται σε κυστεΐνη και α-κετοβουτυρικό οξύ.

Βιολογικός ρόλος

Η κυστεΐνη είναι πρόδρομη ένωση της αντιοξειδωτικής ουσίας γλουταθειόνη, η οποία συντίθεται από τα τρία αμινοξέα κυστεΐνη, γλυκίνη, και γλουταμινικό οξύ.
Ως ένα από τα δύο θειούχα αμινοξέα (το άλλο είναι η μεθειονίνη), η κυστεΐνη είναι σημαντική πηγή θείου στον ανθρώπινο μεταβολισμό.
Η σουλφυδρυλομάδα της κυστεΐνης έχει την τάση να ενώνεται με μεταλλικά ιόντα στα ενεργά κέντρα διαφόρων ενζύμων, όπως για παράδειγμα με ψευδάργυρο, χαλκό, σίδηρο και νικέλιο. Εκτός από τον ρόλο αυτό σε καταλυτικά ένζυμα, η ιδιότητα της πλευρικής ομάδας της κυστεΐνης να ενώνεται με μέταλλα αξιοποιείται από τον οργανισμό και για την δέσμευση τοξικών βαρέων μετάλλων όπως ο μόλυβδος και ο υδράργυρος, τα οποία αφού δεσμευθούν με τον τρόπο αυτό μπορούν στη συνέχεια να αποβληθούν από τον οργανισμό.
Στην πλειονότητα των πρωτεϊνών, ζεύγη κυστεϊνών σχηματίζουν δισουλφιδικούς δεσμούς μεταξύ τους, γεφυρώνοντας διαφορετικά τμήματα μιας πολυπεπτιδικής αλυσίδας ή διαφορετικές αλυσίδες ενός πρωτεϊνικού συμπλόκου και σταθεροποιώντας έτσι τη δομή των πρωτεϊνών. Η δημιουργία δισουλφιδικών δεσμών είναι σημαντική για τις πρωτεΐνες που εκκρίνονται έξω από τα κύτταρα, καθώς εντός των κυττάρων το περιβάλλον είναι αναγωγικό με συνέπεια οι δισουλφιδικοί δεσμοί να μην είναι γενικά σταθεροί. Ένα παράδειγμα πρωτεΐνης όπου δύο διαφορετικές πεπτιδικές αλυσίδες συγκρατούνται με δισουλφιδικούς δεσμούς είναι η ινσουλίνη.

Διατροφή

Η κυστεΐνη δεν θεωρείται απαραίτητο αμινοξύ στη διατροφή γιατί ο ανθρώπινος οργανισμός μπορεί να συνθέσει όλη την απαιτούμενη ποσότητα κυστεΐνης από το απαραίτητο αμινοξύ μεθειονίνη. Έτσι οι ανάγκες του οργανισμού σε κυστεΐνη καλύπτονται αυτομάτως εφόσον υπάρχει επαρκής πρόσληψη μεθειονίνης.
Τροφές πλούσιες σε κυστεΐνη είναι γενικά οι ζωικές και φυτικές πρωτεϊνούχες τροφές όπως κρέατα, αυγά, γάλα, τυροκομικά προϊόντα, δημητριακά, όσπρια κλπ.
Δημήτριος Καψάσκης

Βιογραφικά στοιχεία

Γεννήθηκε στην Αθήνα στις 29 Ιανουαρίου 1909 και ήταν γιος του Αντωνίου Καψάσκη. Σπούδασε νομικά στην Αθήνα και το Παρίσι και μετεκπαιδεύτηκε στο Λονδίνο, το Εδιμβούργο, τη Νέα Υόρκη και το Παρίσι. Μεταξύ άλλων υπηρέτησε ως εκπαιδευόμενος στο FBI και την Scotland Yard. Υπήρξε επιμελητής της Ιατρικής σχολής του Παρισιού (1938). Το 1943 εισήλθε στην ιατροδικαστική υπηρεσία Αθηνών και το 1957 έγινε προϊστάμενος αυτής, θέση την οποία διατήρησε μέχρι και την πτώση της Χούντας των Συνταγματαρχών. Το 1952 διορίστηκε καθηγητής στη σχολή Αστυνομίας Πόλεων. Ως ιατροδικαστής πρωταγωνίστησε σε σημαντικές υποθέσεις όπως αυτές του Παγκρατίδη, του Στέφανου Σαράφη, του Σωτήρη Πέτρουλα, του Μανδηλαρά, του Γρηγόρη Λαμπράκη και της Ευγενίας Νιάρχου. Για τον χειρισμό του σε αυτές τις υποθέσεις έχει κατακριθεί όπως και για την συνεργασία του με την Χούντα. Είχε συγγράψει βιβλία σχετικά με το αντικείμενο της ιατροδικαστικής και είχε τιμηθεί με ελληνικά και ξένα παράσημα. Μέρος του αρχείου του φυλάσσεται στο Ελληνικό Λογοτεχνικό και Ιστορικό Αρχείο (ΕΛΙΑ-ΜΙΕΤ).
Ήταν παντρεμένος με την Ειρήνη Μαύρου (απεβίωσε το 1985), με την οποία είχαν αποκτήσει δύο παιδιά.
Απεβίωσε σε ηλικία 84 ετών και κηδεύτηκε από τον ιερό ναό Αγίων Θεοδώρων στο Πρώτο Νεκροταφείο Αθηνών στις 28 Δεκεμβρίου 1993.
Ζακ Ζιρό

Οικογένεια

Ο Ζακ Ζιρό ήταν μέλος οικογένειας Λεβαντίνων που μένουν ακόμα και σήμερα στην Σμύρνη και τον Μπουρνόβα από το 1761. Η οικογένεια καταγόταν από την Βυζαντινή Αυτοκρατορία άλλα μέλη της προέρχονταν από την Χίο και την Βενετία όπου βρέθηκαν στην Γαλλία και από την Αντίμπ προήλθε ο κλάδος της Σμύρνης.
Ήταν γιος του Ζακ Ζόζεφ Φρέντερικ Ζιρό, γαλλικής καταγωγής, και της Μαρίας Αδελαΐδας Γουίτλαντ, αγγλικής καταγωγής, ενώ είχε πέντε αδέλφια τον Τσάρλτον, τον Χάρολντ τον Έντγκαρ, την Μαγκνταλένα, και τον Έντμουντ. Παντρεύτηκε σε πρώτο γάμο την Μερσέντες Μαρτί και σε δεύτερο την Μαρί Βιντόρι, απέκτησε δύο γιους και μία κόρη.

Αθλητική καριέρα

Ο Ζακ Ζιρο έπαιζε αντισφαίριση και ήταν μέλος του Λόου τένις Σμύρνης, επίσης έπαιζε ποδόσφαιρο, μέλος της ομάδας του Φούτμπολ εντ Ράγμπι Κλαμπ Μπουρνόβα (Bournabat Football and Rugby Club). Είχε Γαλλική υπηκοότητα και στην αντισφαίριση συμμετείχε στα διεθνή τουρνουά πάντα με τα χρώματα της Γαλλίας. Μετά την Μικρασιατική Καταστροφή έρχονταν με τον αδελφό του Χάρολντ συχνά στην Ελλάδα και συμμετείχαν σε τουρνουά. Το 1923 ήταν δεύτερος στο Διεθνές πρωτάθλημα Ελλάδος, παραιτήθηκε από τον τελικό με αντίπαλο τον Σταύρο Χρυσίδη. Δεύτερος ήταν και το 1925 στο Πρωτάθλημα αντισφαίρισης Ανατολικής Μεσογείου όπου έχασε στον τελικό από τον Αύγουστο Ζερλέντη.

Ολυμπιακοί αγώνες 1906

Συμμετείχε μαζί με τον αδελφό του Χάρολντ εκπροσωπώντας την Γαλλία στην Μεσολυμπιάδα του 1906 και στην αντισφαίριση στο μονό έχασε στον Β΄γύρο από τον Κάρελ Μποκέμα. Χωρίς ιδιαίτερη επιτυχία συμμετείχε και στο διπλό αντρών με συμπαίκτη τον ξάδελφο του Ντόναλντ Ουίταλ.
Στους ίδιους αγώνες συμμετείχε με την μικτή Σμύρνης, εκπροσωπώντας ουσιαστικά την Οθωμανική Αυτοκρατορία στο ποδοσφαιρικό τουρνουά μαζί τον ξάδελφο του Έντουαρντ όπου πήραν την δεύτερη θέση και το αργυρό μετάλλιο.
Σταθμός Παπάφη (Μετρό Θεσσαλονίκης)

Ο σταθμός Παπάφη είναι σταθμός υπό κατασκευή του Μετρό Θεσσαλονίκης. Ο σταθμός ονομάστηκε από τον Ιωάννη Παπάφη, Έλληνα επιχειρηματία, έμπορος και ευεργέτης του έθνους. 
Ο σταθμός είναι χτισμένος κοντά στο Παπάφειο ορφανοτροφείο ανδρών. Η κατασκευή του σταθμού έχει αποτελέσει θέμα διαμάχης ανάμεσα στην Ιερά Μητρόπολη Θεσσαλονίκης (κάτοχος του ορφανοτροφείου) και της Αττικό Μετρό Α.Ε., της εταιρείας που επιβλέπει την κατασκευή. Η Μητρόπολη έχει εναντιωθεί στο δικαίωμα της εταιρείας να αγοράσει υποχρεωτικά 907 τ.μ. κήπου στο κήπο του ορφανοτροφείου. Η νομική διαμάχη έφτασε μέχρι το Συμβούλιο της Επικρατείας. Ο σταθμός πρόκειται να μπει σε λειτουργία το 2020. Ο σταθμός συμπεριλαμβάνεται και στην πρόταση κατασκευής του μετρό του 1988.  
Σε παλαιότερες εκδόσεις του σχεδίου ανάπτυξης του μετρό Θεσσαλονίκης, ο σταθμός Παπάφη εμφανίζεται ως σημείο αρχής της επέκτασης της Γραμμής 1 προς την Νέα Ελβετία μέσω της Τούμπας, αλλά αυτό έχει εγκαταλειφθεί.